九日鄂渚登高楚觀分得能字
作者：劉過
朝代：宋

paragraphs: 一山如龍來，起伏力不勝。
老夫跨其脊，半空欲飛騰。
尚念同遊人，一二東南朋。
稅駕爲小留，木末朱欄凭。
遠水天共闊，秋風響饑鷹。
城郭千萬家，營壘相依憑。
年年重陽節，高處盡可登。
南樓與北榭，遊覽昔所曾。
插花楚觀上，醉舞僅所能。
驚倒地上人，白日看上昇。